ท่าอากาศยานไทย พร้อมอำนวยความสะดวกรองรับการเดินทางช่วงสงกรานต์ คาดมีผู้โดยสารกว่า 1 ล้านคน
นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย  จำกัด (มหาชน) หรือ ทอท. กล่าวว่าตั้งแต่วันที่ 1 เมษายนที่ผ่านมา รัฐบาลยกเลิกการตรวจ RT-PCR ก่อนเดินทางเข้าประเทศ ส่งผลให้มีผู้โดยสารเดินทางผ่านท่าอากาศยานทั้ง 6 แห่งของ ทอท. ได้แก่ ท่าอากาศยานสุวรรณภูมิ (ทสภ.) ท่าอากาศยานดอนเมือง  (ทดม.) ท่าอากาศยานเชียงใหม่ (ทชม.) ท่าอากาศยานแม่ฟ้าหลวง เชียงราย(ทชร.) ท่าอากาศยานภูเก็ต (ทภก.) และท่าอากาศยานหาดใหญ่ (ทหญ.) จนถึงวันที่ 7 เมษายนที่ผ่านมาจำนวน 894,756 คน หรือเฉลี่ย 127,822 คนต่อวัน เพิ่มขึ้นร้อยละ 19.24 เมื่อเทียบกับจำนวนผู้โดยสารเฉลี่ยต่อวันของเดือนมีนาคม 2565 ที่จำนวน 107,194 คน มีเที่ยวบินทั้งหมด 8,245 เที่ยวบิน หรือเฉลี่ย 1,178 เที่ยวบินต่อวัน เมื่อเทียบกับจำนวนเที่ยวบินเฉลี่ยต่อวันของเดือนมีนาคม 2565 จำนวน 1,050 เที่ยวบินเพิ่มขึ้นร้อยละ 12.20 สำหรับช่วงเทศกาลสงกรานต์ 2565 คาดปริมาณการจราจรทางอากาศ ณ สนามบินทั้ง 6 แห่งระหว่างวันที่ 11 – 17 เมษายน 2565 จะมีเที่ยวบินประมาณ 9,310 เที่ยวบิน  เพิ่มขึ้นร้อยละ 14.48 เมื่อเทียบกับช่วงเดียวกันของปีก่อน คาดว่าจะมีผู้โดยสารใช้บริการประมาณ 1 ล้านคน เพิ่มขึ้นถึง 103.07%ส่วนมาตรการเตรียมความพร้อมอำนวยความสะดวกผู้โดยสาร โดยเฉพาะในด้านมาตรการป้องกันและติดตามเฝ้าระวังโควิด-19 ทอท. กำชับเจ้าหน้าที่และขอความร่วมมือผู้ใช้บริการให้ปฏิบัติตามมาตรการ VUCA ของกรมควบคุมโรค กระทรวงสาธารณสุขอย่างเคร่งครัดและขอความกรุณาผู้โดยสารเผื่อเวลาเดินทางมายังสนามบินล่วงหน้า 2 - 3  ชั่วโมง เพื่อป้องกันการพลาดเที่ยวบิน